![Stema%20(100px)[1]]()

REPUBLIKA E KOSOVËS KOMUNA E LIPJANIT

REPUBLIKA KOSOVA OPŠTINA LIPLJAN

REPUBLIC OF KOSOVA MUNICIPALITY OF LIPJAN

PROPOZIM

RREGULLORE

PËR NDARJEN E BURSAVE PËR STUDENTË TË KOMUNËS SË LIPJANIT

Lipjan, 2020

Në bazë të nenit 58 pika h.) të Ligjit për Vetëqeverisjen Lokale Nr.03/L-040, Gazeta Zyrtare e Republikës së Kosovës nr.28 të datës 4 qershor 2008 dhe nenit 40 pika h.) të Statutit të Komunës së Lipjanit 1Nr.110-623 të dates 26.09.2008, Kryetari i Komunës propozon:

Në bazë të nenit 12 paragrafi 12.2 pika c), nenit 17 pika c), të Ligjit për Vetëqeverisje Lokale Nr.03/L-040, Gazeta Zyrtare e Republikës së Kosovës, nr. 28 e datës 4 qershor 2008, neneve 9 dhe 20, të Statutit të Komunës së Lipjanit 1Nr.110-623 të datës 26.09.2008 Kuvendi i Komunës në mbledhjen e datës\_\_\_\_\_\_\_\_\_\_\_\_\_ të miratojë këtë:

 PROPOZIM

RREGULLORE

PËR NDARJEN E BURSAVE PËR STUDENTË TË KOMUNËS SË LIPJANIT

**I. DISPOZITAT E PËRGJITHSHME**

**Neni 1**

**Qëllimi**

Me këtë Rregullore përcaktohen kushtet, kriteret, kohëzgjatja e realizimit të bursës, lartësia e bursës dhe procedura për ndarjen e bursave për studentë, të cilët studiojnë në universitetet publike të Republikës së Kosovës.

**Neni 2**

**Fushëveprimi**

1. Komuna e Lipjanit, varësisht nga mjetet financiare që ka në dispozicion, ndan bursa për studentë të Komunës së Lipjanit.

2. Bursat ndahen për periudhën kohore nga 1 tetori deri më 30 shtator të vitit vijues akademik-shkollor.

**Neni 3**

**Përfituesit e bursës**

1. Të gjithë studentët, pa dallime etnike, gjinore, racore, fetare sociale dhe politike, që janë të regjistruar në fakultetet e universitetev publike të Republikës së Kosovës, duke përjashtuar studentet në studime pasuniversitare – master dhe doktoratur, kanë të drejtë të konkurojnë për ndarjen e bursave të studimeve.

2. Përparësi në fitimin e së drejtës për bursë do të kenë studentët që studiojnë në drejtime deficitare.

3. Drejtimet deficitare përcaktohen sipas thirrjes publike për aplikim nga ana e Drejtoratit për Arsim.

4. Numri i bursave publikohet në thirrjen publike për aplikim për të gjitha kategorit.

**Neni 4**

**Përfituesit e bursës me automatizëm**

Fëmijët e Dëshmorëve bursën e përfitojnë me automatizëm çdo herë kur Komuna shpallë thirrje publike për ndarjen e bursave për student dhe të njejtit duhet të aplikojnë me dokumentacionin e kërkuar sipas thirrjes publike të shpallur nga Komuna.

**Neni 5**

**Numri i bursave**

Kryetari i Komunës me vendim cakton numrin e bursave që do të ndahen sipas drejtimeve të studimeve, si dhe shumën financiare për një bursë, që ndahet për një vit akademik - shkollor.

**Neni 6**

**Formimi dhe përbërja e komisionit**

1. Bursat për student do të ndahen nga komisioni i formuar me vendim të Kryetarit të Komunës.

2. Komisioni do të jetë i përbërë nga 3 anëtarë që duhet të jenë shërbyes civil të administartës komunale, dy anëtar nga Drejtorati i Arsimit një anëtar nga Drejtorati për Buxhet dhe Financa.

3. Punët teknike administrative te nevojshme për komisionin, pranimi i kërkesave/aplikacioneve, formulimin e vendimeve apo kontratave për përfituesit do të kryhen nga Drejtorati i Arsimit.

**Neni 7**

**Shpallja e thirrjes publike**

1. Drejtorati i Arsimit shpallë thirrjen publike për ndarjen e bursave. Thirrja publike duhet të jetë e shpallur në ueb faqen zyrtare të Komunës, në njërën nga gazetat ditore si dhe në tabelën e shpalljeve dhe duhet të jetë e hapur 15 ditë kalendarike nga dita e publikimit.

2. Në thirrjen publike për aplikim për bursa duhet të përcaktohet dokumentacioni i kërkuar dhe informatat e tjera të nevojshme.

**Neni 8**

**Kushtet dhe kriteret**

1. Për realizimin e të drejtës së bursës kandidatët duhet t’i plotësojnë kushtet si në vijim:

1.1. Të jenë banorë rezident të Komunës së Lipjanit,

1.2. Të kenë të regjistruar vitin akademik për të cilin jepet bursa,

1.3. Të kenë certifikatën e notave,

1.4. Të mos jenë shfrytëzues të ndonjë bursë tjetër për vitin e njejt akademik,

1.5. Të mos jenë të punësuar,

1.6. Një studentë nuk mundë të jetë përfitues i dy bursave nga Komuna për vitin e njejtë akademik- shkollor.

**Neni 9**

**Kriteret për përfitimin e bursës**

1. Për suksesin e arritur në mësime në vitin paraprak, kanditati/ja vlerësohet me pikë si në vijim:

1.1. Studenti/ja, me notë mesatare mbi 9 (nëntë), vlerësohet me 30 pikë,

1.2. Studenti/ja, me notë mesatare mbi 8 (tetë), vlerësohet me 20 pikë,

1.3. Studenti/ja, me notë mesatare mbi 7 (shtatë), vlerësohet me 15 pikë,

1.4. Studenti/ja, me notë mesatare mbi 6 (gjashtë), vlerësohet me 5 pikë,

1.5. Studenti/ja me nevoja të veqanta, vlerësohet me 10 pikë,

1.6. Studenti/ja, me asistencë sociale, vlerësohet me 10 pikë,

1.7. Studenti/ja, me studime në drejtimet deficitare, vlerësohet me 10 pikë,

1.8. Studenti/ja, fëmijët e martirëve, veteranëve, invalidëve, vlerësohet me 10 pikë,

1.9. Studenti/ja, që studiojnë së bashku me një anëtar nga e njejta familje, vlerësohet me 10 pikë,

1.10. Studenti/ja, e cila nuk i ka prindërit në jetë, vlerësohet me 10 pikë.

2. Drejtorati për Arsim pranë Komunës së Lipjanit ka të drejtë të përcaktoj edhe kritere të tjera shtesë në thirrjen publike për ndarjen e bursave për student të Komunës së Lipjanit.

**Neni 10**

**Detyrat e komisionit**

Pas skadimit të afatit të konkurimit, komisioni do të bëjë vlerësimin e aplikacioneve, gjatë procedurës së vlerësimit të aplikacioneve, komisioni do të përcaktoj metodën e punës dhe mënyrën e seleksionimit të aplikacioneve, gjithnjë duke u bazuar në kushtet dhe kriteret e përcaktuar sipas kësaj Rregullore.

**Neni 11**

**Hartimi dhe publikimi i listës së përfituesve të bursës**

1. Pas përfundimit të procedurës së vlerësimit të aplikacioneve, komisioni harton listën e përgjithshme preliminare të kanditatëve përfitues të bursës.

2. Lista e përfituesve shpallet në ueb faqen zyrtare të Komunës dhe në tabelen e shpalljeve të Komunës.

**Neni 12
E drejta e ankesës**

1. Kundër vendimit për shpalljen e listës preliminare të përfituesve të bursave nga komisioni për ndarjen e bursave, lejohet ankesa e cila i drejtohet komisionit të ankesave i formuar ad-hoc me vendim të Kryetarit të Komunës.

2. Ankesa ushtrohet në afat prej tetë (8) ditëve nga dita e shpalljes së listës së përfituesve nga ana e komisionit.

3. Komisioni për shyrtimin e ankesave, në afat prej 15 ditësh duhet të shqyrtoj dhe të vendos lidhur me ankesat e ushtruara.

**Neni 13**

**Obligimet e Komunës**

Kryetari i Komunës nënshkruan vendimin për secilin përfitues për ndarjen e bursës në shumën e caktuar paraprakisht në thirrjen publike të shpallur nga Drejtorati i Arsimit, në bazë të aplikacioneve individuale të tyre.

**Neni 14
Procedurat e pagesës**

1. Mjetet financiare do të alokohen gjatë vitit fiskal në xhirollogaritë bankare të përfitueseve, në bankën të cilën studenti/ja e ka zgjedhur.

2. Drejtoratet kompetente për Buxhet dhe Financa dhe Drejtorati për Arsim, janë të obliguar të kujtesen për alokimin dhe zotimin e mjeteve të cekura më lartë, brenda afateve të përcaktuara kohore.

**Neni 15**

**Përgjegjës për zbatim**

Përgjegjes për zbatimin e kësaj Rregullore është Drejorati për Arsim në Komunën e Lipjanit.

**II. DISPOZITAT KALIMTARE DHE PËRFUNDIMTARE**

**Neni 16**

**Dispozitat kalimtare**

Çdo dispozitë e kësaj Rregulloreje që bie ndesh me ligjet në fuqi epërsi do të kenë për zbatim dispozitat ligjore.

**Neni 17
Hyrja në fuqi**

Kjo Rregullore hyn në fuqi 7 (shtatë) ditë pas publikimit në faqen zyrtare elektronike të Komunës.

**Arsyetim**

Baza ligjore për të miratuar këtë Propozim Rregullore është përcaktuar në bazë të nenit 12 paragrafi 12.2 pika c), nenit 17 pika c), të Ligjit për Vetëqeverisje Lokale Nr.03/L-040, Gazeta Zyrtare e Republikës së Kosovës, nr. 28 e datës 4 qershor 2008 si dhe neneve 9 dhe 20 Statutit të Komunës së Lipjanit 1Nr.110-623 të datës 26.09.2008.

Me Vendim të Kryetarit të Komunës është formuar grupi punues për hartimin e kësaj Propozim-Rregulloreje.

Propozim-Rregullorja përmban gjithsej II kapituj dhe 17 nene.

Nga të cekurat më lartë, kërkojmë nga Kuvendi i Komunës miratimin e kësaj Propozim Rregulloreje.

1Nr.\_\_\_\_\_\_\_\_\_\_\_\_\_ KRYETARI I KOMUNËS

Lipjan, më \_\_\_\_\_\_\_\_\_\_\_\_ Imri Ahmeti